《游杨氏园》
宋代·王质

幽芳秀阴似琅琊，三四牛鸣通浣花。少陵醉卧元不死，强请起来殊更佳。

向来娟娟隔秋水，谁与为期同在此。德星分野到杨家，亦有致然非偶尔。

萧萧骚骚诗韵寒，腷腷膊膊棋声乾。澎澎湃湃酒波卷，便便旋旋茶眼翻。

是日成都极炎热，此堂阴风下浓雪。谈端天地不支吾，笔下龙蛇争撇挒。

所恨江南在天末，隔天鸿雁难同飞。彭蠡洞庭隔烟水，他日岂不怀此时。

他日安得如此时，杨家壁上更重题。

作者简介：王质（1135年—1189年），字景文，号雪山，郓州（今山东东平）人，寓居兴国军（今湖北阳新县）。南宋高宗、孝宗时期著名经学家、诗人、文学家。